Eirik Norheim

**Eirik Skyseth Norheim** (født 1967 i Oslo), også kjent under artistnavnene «Messiah», «Billy Messiah», «Billy Cockroach» eller bare «Billy», er en norsk metal- og pønkmusiker og lokal kulturaktør.

### Mayhem
Under artistnavnet «Messiah» var Norheim vokalist i Mayhem under bandets oppstart. Han bidro på noen få konserter og demoinnspillinger i perioden 1985–1986, før han ga seg i bandet. Han returnerte til innspillingen av EP-en *[[Deathcrush]]* (1987), der han sang på sporet «Pure Fucking Armageddon», og på Venom-coveren «Witching Hour» sammen med bandets daværende vokalist, Sven Erik «Maniac» Kristiansen. EP-en regnes som en sentral utgivelse i norsk svartmetallhistorie.

I 2025 deltok han på deler av Mayhems 40-årsjubileumsturné, blant annet på Midgardsblot og i Latin-Amerika.

### Annen musikalsk karriere
I 1988 grunnla han sammen med Stian Løken og Hans Gaard hardcorebandet Within Range, der han spilte bass og var vokalist. Bandet ga ut to studioalbum før det ble oppløst i 1992. 

I 1994 startet han og Atle «Akke» Glomstad Oi!-pønkbandet Cockroach Clan med base på Lillehammer. Opprinnelig var Norheim både bassist og vokalist, men i senere år har han hovedsakelig vært vokalist. Cockroach Clan ga ut flere album og EP-er på 90-tallet, og selv om de hadde en lengre utgivelsespause har de jevnlig spilt konserter. I 2019 ga de ut sitt første album på 22 år, og singelen «Broken Rose» fra 2022 var ifølge bandet en forsmak på et kommende album.

I 2013 var Norheim med på å danne supergruppa Order sammen med Anders Odden (Cadaver), Kjetil Manheim (Mayhem) og René Jansen (Cadaver). Bandet er per 2026 fremdeles aktivt, med Stig Atle Amundsen (Gluecifer) på bass i stedet for Jansen, som døde i 2014.

### Utelivsvirksomhet
Norheim var, sammen med sin ektefelle og et vennepar, eier av utestedet og konsertscenen Felix Pub & Scene på Lillehammer i perioden 1994–2010, da neste generasjon overtok. Utestedet har blitt karakterisert som «en av landets største undergrunnsscener for rock, punk og metall.» Etter at han gikk ut av eierrollen, fortsatte Norheim å være tilknyttet virksomheten som rådgiver og talsperson. I 2024 ble virksomheten nedlagt.

### Film og mediearbeid
Norheim har studert film ved Høgskolen i Lillehammer og jobbet i en kort periode i NRKs kulturavdeling. 

### Andre kulturelle oppgaver

* I 2009 deltok Norheim i Det Hemmelige Teaters oppsetning av *[[Jeppe på Bjerget]]*, der han spilte rollen som ridefogden.
* I 2012 ledet han en samtale med Anders Odden om boka *Piratliv* under Norsk Litteraturfestival på Lillehammer.
* Norheim ga stemme til Paul Romstad, fremstilt av Morten Rudå, i dokumentarfilmen *[[Kai Holst|Mysteriet Holst]]* (Ekkofilm, 2013).

### Samfunnsengasjement
Norheim har vært aktiv i Lillehammer og Omegn Dyrevernlag. I 2014 erklærte han på vegne av Felix Pub & Scene at gjester med jakker fra klesmerket Canada Goose ville bli nektet adgang, noe som fikk nasjonal oppmerksomhet.

Han er også engasjert i lokalpolitikk og har vært vararepresentant i Lillehammer kommunestyre for Miljøpartiet De Grønne. Han betegner seg selv som anarkist, og uttrykker støtte til inkludering og LHBT-rettigheter.

## Priser og utmerkelser

* 2001: Lillehammer kommunes kulturstipend (omtalt som «kulturprisen»)

## Diskografi, album

### Med [[Mayhem]]

* 1987: *[[Deathcrush]]*

### Med [[Within Range]]

* 1989: *Within Range*
* 1990: *Take Care*

### Med [[Cockroach Clan]]

* 1995: *Roach!* 
* 1997: *[[Just Say Blow!]]* 
* 2019: *Songs About Blunt Knives and Deep Love* 

### Med [[Order (band)|Order]]

* 2017: *Lex Amentiae* 
* 2021: *The Gospel* 

### Medvirker på

* 2020: Siberian Tusk – *Save My Soul*, gjestevokal og tekst på låta «Preacher»
* 2022: Istårn – *Eschatology*, gjestevokal

## Referanser


## Eksterne lenker
* Billy Cockroach på MySpace